OpenLLM-France/wikimedia huggingface dataset:
# Amstel Gold Race 2008

L'Amstel Gold Race 2008 fou la 43a edició de la clàssica Amstel Gold Race es va disputar el 20 d'abril de 2008. La cursa, de 257,4 km, es disputà entre les ciutats neerlandeses de Maastricht i Valkenburg, amb final al cim del Cauberg.
Aquesta cursa era la cinquena prova de l'UCI ProTour 2008 i fou guanyada per l'italià Damiano Cunego de l'equip Lampre. Va guanyar la cursa després de superar a l'esprint final al luxemburguès Fränk Schleck del Team CSC. En tercera posició finalitzà l'espanyol Alejandro Valverde del Caisse d'Epargne.

## Classificació final

| | Ciclista | Equip | Temps | UCI ProTour 2008 Punts |
| 1 | Damiano Cunego | Lampre | 6h 35' 29" | 40 |
| 2 | Fränk Schleck | Team CSC | m. t. | 30 |
| 3 | Alejandro Valverde | Caisse d'Epargne | + 0' 02" | 25 |
| 4 | Davide Rebellin | Gerolsteiner | m. t. | 20 |
| 5 | Thomas Dekker | Rabobank | + 0' 06" | 15 |
| 6 | Christian Pfannberger | Barloworld | + 0' 14" | s.p. |
| 7 | Serguei Ivanov | Astana | + 0' 18" | 7 |
| 8 | Joaquim Rodríguez | Caisse d'Epargne | + 0' 23" | 5 |
| 9 | Karsten Kroon | Team CSC | + 0' 27" | 3 |
| 10 | Jérôme Pineau | Bouygues Télécom | + 0' 45" | 1 |

## Classificació individual de l'UCI ProTour 2008 després d'aquesta cursa

| Posició | Ciclista | Equip | Punts |
| 1 | Damiano Cunego | Lampre | 73 |
| 2 | André Greipel | High Road | 62 |
| 3 | Alberto Contador | Astana | 58 |
| 4 | Thomas Dekker | Rabobank | 52 |
| 5 | Stijn Devolder | Quick Step | 50 |
| 6 | José Joaquín Rojas | Caisse d'Epargne | 45 |
| 7 | Cadel Evans | Silence-Lotto | 42 |
| 8 | Óscar Freire | Rabobank | 40 |
| 9 | Nick Nuyens | Cofidis | 40 |
| 10 | Joan Antoni Flecha | Rabobank | 35 |

## Enllaços externs

* Web oficial de la cursa (neerlandès) (anglès)
# Capella de l'Àngel

La Capella de l'Àngel és una obra de Monistrol de Montserrat (Bages) protegida com a Bé Cultural d'Interès Local.

## Descripció

Petita capella d'una sola nau capçada per un presbiteri semicircular al costat de ponent. Està reforçada amb dos massissos contraforts als murs exteriors la qual cosa accentua el caràcter de reduïdes dimensions de la construcció. La façana és molt simple car presenta un petit campanar d'una sola obertura al bell mig del teulat, una petita obertura d'arc de mig punt que il·lumina l'interior, i una porta allindada. La capella presideix tot el poble de Monistrol de Montserrat.

## Història

Aquesta petita construcció és obra de l'any 1630 i fou restaurada i condicionada de nou l'any 1979. És un dels molts edificis que proliferaren arreu de Catalunya durant els segles XVII i XVIII dedicats als nous cultes que apareixen aleshores.

## Referències

* 1 2 «Capella de l'Àngel». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 9 octubre 2018].
# The Botanical Register

The Botanical Register, posteriorment conegut com a Edwards's Botanical Register, (abreujat Edwards's Bot Reg.), va ser una revista il·lustrada hortícola que es va editar des del 1815 fins al 1847.

## Història

Va ser iniciada per l'il·lustrador botànic Sydenham Edwards, que havia il·lustrat anteriorment Botanical Magazine, però es va anar després d'una disputa amb els editors. Edwards va editar cinc volums de The Botanical Register en cinc anys, abans de la seva mort en el 1819. Durant aquest període, el text va ser proporcionat per John Bellenden Ker Gawler, i Edwards va aportar les pintures, que van ser gravats i acolorits a mà per uns altres.
Després de la mort d'Edwards, les tasques editorials passa a l'editor, James Ridgway de 170 Picadilly, els qui van emetre altres nou volums entre 1820 i 1828. El 1829, John Lindley va ser nomenat editor, i va adoptar el títol d'Edwards's Botanical Register. Dinou volums addicionals van ser emesos abans que la revista s'interrompés en el 1847. El 1839, Lindley també va emetre Appendix to the Firsty Twenty-Three Volumes of Edwards's Botanical Register, que incloïa la seva A Sketch of the Vegetation of the Swan River Colony.

## Enllaços externs

* The Botanical Register online

## Referències

* Hewson, Helen. CSIRO Publishing. Australia: 300 years of botanical illustration (en anglès), 2006. ISBN 0-643-06366-8.
# Hetephernebti

Hetephernebti (ḥtp-ḥr-nb.tỉ, "el rostre de les dues amants està satisfet") va ser una reina egípcia de la III Dinastia (Regne Antic). És l'única esposa coneguda del faraó Djoser.
Hetephernebti ḥtp-ḥr-nb.tỉ en jeroglífic :
Hetephernebti i Inetkaes, una filla del rei, apareixen en unes esteles trobades a prop del complex piramidal de Djoser a Saqqara i en un relleu d'Heliòpolis (avui al Museu de Torí) que mostra al rei Djoser acompanyat d'elles dues, més una altra filla reial, Niânkh-Hathor. El fet de trobar fragments d'esteles amb el seu nom al complex funerari de Djoser fa pensar que possiblement hi fos enterrada.
Entre els seus títols hi havia "La que veu Horus" (m33.t-ḥrw-) i "Gran del ceptre" (wr.t-ht = s), ambdós habituals en reines importants d'aquest període. També se l'anomena "Filla del Rei”, el que pressuposa que possiblement fos filla del predecessor de Djoser, Khasekhemui, i de la seva dona, Nimaathap; per tant, Hetephernebti era germana o mitja germana del seu marit.

## Referències

* 1 2 Dodson i Hilton, 2004, p. 48.
* ↑ Dodson i Hilton, 2004, p. 46-48.
* ↑ Roth, 2001, p. 528.
* ↑ Baud, 2007, p. 304.

## Vegeu també

* La dona a l'Antic Egipte.

## Bibliografia

* Baud, Michel. Djéser et la IIIe dynastie (en francès). Pygmalion, 2007. ISBN 978-2-7564-1753-0.
* Dodson, Aidan; Hilton, Dyan. The Complete Royal Families of Ancient Egypt (en anglès). Thames & Hudson, 2004. ISBN 0-500-05128-3.
* Roth, Silke. Die Königsmütter des Alten Ägypten von der Frühzeit bis zum Ende der 12. Dynastie (en alemany). Otto Harrassowitz Verlag, 2001. ISBN 9783447043687.
# Zakharovita

La zakharovita és un mineral de la classe dels silicats. Rep el seu nom d'E.E. Zakharov (1902-1980), director de l'Institut d'Exploració Geològica de Moscú (Rússia).

## Característiques

La zakharovita és un silicat de fórmula química Na₄Mn₅Si$_{10}$O$_{24}$(OH)₆·6H₂O. Va ser aprovada com a espècie vàlida per l'Associació Mineralògica Internacional l'any 1981. Cristal·litza en el sistema trigonal. La seva duresa a l'escala de Mohs és 2.
Segons la classificació de Nickel-Strunz, la zakharovita pertany a «09.EE - Fil·losilicats amb xarxes tetraèdriques de 6-enllaços connectades per xarxes i bandes octaèdriques» juntament amb els següents minerals: bementita, brokenhillita, pirosmalita-(Fe), friedelita, pirosmalita-(Mn), mcgillita, nelenita, schal·lerita, palygorskita, tuperssuatsiaïta, yofortierita, windhoekita, falcondoïta, loughlinita, sepiolita, kalifersita, gyrolita, orlymanita, tungusita, reyerita, truscottita, natrosilita, makatita, varennesita, raïta, intersilita, shafranovskita, zeofil·lita, minehil·lita, fedorita, martinita i lalondeïta.

## Formació i jaciments

Va ser descrita gràcies als exemplar trobats a dos indrets diferents de l'óblast de Múrmansk, a Rússia: el mont Iukspor, al massís de Khibini, i el mont Karnasurt, al massís de Lovozero. També ha estat descrita en altres muntanyes dels dos massissos russos, així com a les pedreres canadenques Demix-Varennes i Poudrette, a Montérégie, al Quebec.

## Referències

* ↑ «Zakharovite» (en anglès). Mindat. [Consulta: 24 novembre 2017].
# Tamborí

* Aquest article tracta sobre l'instrument musical. Si cerqueu l'esport, vegeu «Tamborí (esport)».
El tamborí és un instrument de percussió que té entre vuit i dotze centímetres de diàmetre i que es toca amb una sola baqueta. En la cobla, el so sec d'aquest instrument acompanya el flabiol per marcar el ritme de les sardanes. La particularitat és que un sol músic de la formació els pot tocar tots dos: toca el flabiol amb la mà esquerra i, al mateix braç, hi té penjat el tamborí, que colpeja amb una baqueta agafada amb la mà dreta.
El tamborí és format per una caixa de ressonància cilíndrica amb estructura de fusta o metàl·lica recoberta d'una membrana de pell tesada amb tiges roscades. La mida de l'instrument ha estat molt variable en el curs dels anys, depenent del lloc i de l'època. Però se sap que antigament era més gros. Des de temps immemorials, és el company inseparable del flabiol, que ja empraven els pastors i els joglars medievals.
El duet format pel tamborí i el flabiol va passar a formar part de la cobla de tres quartans, juntament amb la tarota i la cornamusa. La reforma de la cobla que va fer Pep Ventura a mitjan segle xix el va mantenir. Ara el tamborí és l'únic instrument de percussió que trobem en tota la formació. Dins la cobla, el músic que toca el tamborí i el flabiol s'asseu a la primera fila, a l'esquerra.

## Referències

* 1 2 3 «Tamborí». Cultura popular de Barcelona. Barcelona: Institut de Cultura de Barcelona Web (CC-BY-SA via OTRS).
* ↑ Fundació Enciclopèdia Catalana. Gran Enciclopèdia de la Música. Barcelona: Enciclopèdia Catalana, 2001. ISBN 84-412-0236-2.
Viccionari
# Quasar Equatorial Survey Team

El Quasar Equatorial Survey Team és una aliança d'empreses entre la Universitat Yale, la Universitat d'Indiana, i el Centro de Investigaciones de Astronomía (CIDA) per estudiar fotogràficament el cel. S'utilitza el telescopi de 48 polzades (1,22 m d'obertura) del telescopi Samuel Oschin a l'Observatori Palomar per fotografiar el cel mitjançant una càmera digital, una matriu de 112 dispositius de càrrega acoblades. Abans, s'havia utilitzat el telescopi Schmidt d'1,0 metres a l'Observatori Astronòmic Nacional de Llano del Hato a Veneçuela.

## Referències

* ↑ Eisenstein, Paul. World's Largest Digital Camera. Popular Mechanics, 2003-11-11.
* ↑ P. Coppi. «The QUEST Large-Area Equatorial Survey», 2000. Arxivat de l'original el 2005-05-04. [Consulta: 7 novembre 2016].
* ↑ «QUEST (QUasar Equatorial Survey Team) Background». Astronomy Research at NCSA. Arxivat de l'original el 2005-07-28. [Consulta: 14 gener 2006].
# Cascades Great (Housatonic)

Les cascades Great (de l'anglès, «grans cascades») són unes cascades formades al llarg del riu Housatonic a Falls Village (a la ciutat de Canaan), enmig de la regió de Litchfield Hills, Connecticut. Les cascades Great són les cascades de major volum d'aigua a l'estat, tot i que un gran volum d'aigua potencial es desvia immediatament al llarg de la major part de l'any per a la generació d'energia hidroelèctrica.

## Referències

* ↑ «Great Falls: Canaan (Falls Village), CT - Statistics». David A. Ellis. [Consulta: 3 novembre 2015].
* ↑ «Early Historical Highlight of the Town of Canaan». Town of Canaan. [Consulta: 3 novembre 2015].

## Vegeu també

* Llista de cascades
# Hetepheres A

Hetepheres (o Hetepheres A) va ser una princesa egípcia de la IV dinastia. Hetepheres era filla del rei Snefru i va esdevenir l'esposa del visir Ankhaf.

## Biografia

Hotepheresz en jeroglífic :
La princesa Hetepheres era filla del faraó Snefru i la reina Hetepheres I. Alguns egiptòlegs, com ara Aidan Mark Dodson, Laurel Flentye i Dyan Hilton, afirmen que es va casar amb el seu mig germà menor Ankhaf, que era un visir. Hetepheres apareix representada a la tomba d'Ankhaf a Guiza (tomba G 7010). Tenia els títols de "Filla del Rei" (s3T-nswt), "Filla Gran del Rei del seu Cos" (sAT-nswt-smswt-n-kht.f), "A la qui estima" i "Sacerdotessa de Snefru". Hauria estat una persona de certa importància com a esposa d'un visir i com a germana del propi faraó Khufu.
Hetepheres i Ankhaf van tenir una filla, que va ser la mare d'Ankhetef. Aquest net surt representat a la tomba d'Ankhaf.

## Tomba

El marit d'Hetepheres, Ankhhaf, va ser enterrat en una gran mastaba (numerada amb les sigles G 7510) a la zona est de la necròpoli de Guiza. La decoració inclou la representació d'un net, la qual cosa fa suposar que la tomba va ser construïda i decorada un cop Ankhaf ja era mort. En aquesta tomba no hi ha cap element que faci suposar que Hetepheres hi va ser enterrada, el que fa possible que hagués mort abans de la finalització de la tomba i l'haguessin enterrada en un altre lloc.

## Referències

* 1 2 3 «Hetephérès Iː Sa famille» (en francès). antikforever.com. [Consulta: 15 desembre 2020].
* 1 2 Dodson i Hilton, 2004.
* 1 2 Flentye, 2007, p. 291-308.
* 1 2 Reisner, 1955, p. 1-12.

## Vegeu també

* La dona a l'Antic Egipte

## Bibliografia

* Dodson, Aidan; Hilton, Dyan. The Complete Royal Families of Ancient Egypt (en anglès). Thames & Hudson, 2004. ISBN 0-500-05128-3.
* Flentye, Laurel. The Mastabas of Ankh-haf and Akhethetep and Meretites in the Eastern Cemetery at Giza: A Reassessment (en anglès). vil. I. Essays in Honor of David B. O'Connor, 2007.
* Reisner, George Andrew. A history of the Giza Necropolisː The Tomb of Hetep-Heres the Mother of Cheops: A Study of Egyptian Civilization in the Old Kingdom (en anglès). vol. 2. Harvard University Press, 1955.
# Rosxinski

Rosxinski (en rus: Рощинский) és un poble (un possiólok) del krai de Krasnoiarsk, a Rússia, que en el cens del 2010 tenia 1.259 habitants. Pertany al districte de Kuràguino.

## Referències

* ↑ «Топокарты ГГЦ». Arxivat de l'original el 2016-03-04. [Consulta: 26 març 2020].
* ↑ Список населенных мест Сибирского края. Том II. Округа Северо-Восточной Сибири. Новосибирск. 1929
# André Schembri

André Schembri (27 de maig de 1986) és un exfutbolista maltès de la dècada de 2000. És fill d'Eric Schembri i net de Salvinu Schembri, també futbolistes.
Fou 84 cops internacional amb la selecció maltesa. Pel que fa a clubs, defensà els colors de diversos clubs europeus com Eintracht Braunschweig, Carl Zeiss Jena, SK Austria Kärnten, Ferencvárosi TC, Olympiakos Volos, Panionios FC, AC Omonia, FSV Frankfurt, Boavista FC i Apollon Limassol.

## Referències

* ↑ André Schembri a National-Football-Teams.com (anglès)
* ↑ «Jahn Regensburg - Carl Zeiss Jena 2:2 (0:1)» (en alemany). Kicker, 26-07-2008.
* ↑ «Football : Andre Schembri Joins SK Austria Karnten». The Malta Independent, 21-06-2009.
* ↑ «Ferencváros sign Andre Schembri». MaltaFootball.com, 15-02-2010.
* ↑ «Olympiacos Volou excluded from Europa League». UEFA, 11-08-2011 [Consulta: 25 agost 2011].
* ↑ «Schembri joins Panionios». Times of Malta, 01-10-2011 [Consulta: 7 octubre 2011].
* ↑ «Andre Schembri to join FSV Frankfurt». MaltaFootball.com, 18-05-2014.
* ↑ «André Schembri assina por duas épocas» (en portuguese). A Bola, 16-06-2016 [Consulta: 17 juny 2016]. Arxivat 17 de juny 2016 a Wayback Machine. «Còpia arxivada». Arxivat de l'original el 2016-06-17. [Consulta: 5 febrer 2021].
* ↑ «Watch: Andre Schembri's goal against FC Midtyjlland» (en anglès). Times of Malta, 24-08-2017 [Consulta: 25 agost 2017].
# Tamboret

* Per a altres significats, vegeu «Tamboret (nàutica)».
Un tamboret o escambell és una cadira sense respatller ni posabraços format per 3 o 4 peus depenent del tamboret; aquest pot tenir alçades molt variades depenent de l'ús que se'n vulgui fer. Els tamborets sovint són utilitzats en bars i discoteques, ja que el poc espai que ocupen i l'alçada que tenen els fa adients per prendre alguna beguda sobra la barra. També és habitual la utilització d'aquests per tocar el piano encara que són molt més baixos que els citats anteriorment.

## Vegeu també

* Tamboret Frenesí
* Tamboret Dúplex
* Sgabello
* Puf
# Quartet de Normandia

El Quartet de Normandia (en francès: Format Normandie) és un grup diplomàtic compost per representants d'alt nivell de quatre països europeus (Alemanya, Rússia, Ucraïna i França) per resoldre el conflicte bèl·lic en l'Est d'Ucraïna. El quartet de Normandia opera principalment a través de trucades telefòniques entre els presidents ucraïnès, rus i francès, la canceller alemanya i els seus respectius ministres d'afers exteriors, i en algunes de les cimeres s'hi han incorporat Belarús, el Regne Unit o Itàlia.

## Reunions

El nom prové per la reunió dels líders dels quatre estats van sostenir per primera vegada el 6 de juny de 2014, al Castell de Bénouville, Normandia (França), en la commemoració del 70è aniversari de l'Operació Overlord. La següent reunió es va realitzar els dies 16 i 17 d'octubre a Milà (Itàlia) aprofitant la cimera euroasiàtica. Ambdues reunions no van tenir acords significatius. La tercera reunió es va dur a terme de l'11 al 12 de febrer de 2015 a Minsk (Belarús), en la qual es va signar el Protocol de Minsk, i després a Paris en 2 d'octubre de 2015, i Berlin en 19 d'octubre de 2016. Les negociacions i converses es van aturar des del 2016 fins al 9 de desembre de 2019, que es van reunir a Paris sense acords.

## Referències

* ↑ «Russia's Putin says supports future Normandy format talks on Ukraine». Thomson Reuters Foundation, 05-09-2016. Arxivat de l'original el 2016-09-06. [Consulta: 11 setembre 2016].
* ↑ «Accepting joint responsibility». German government, 17-10-2014. [Consulta: 17 febrer 2017].
* ↑ «Kremlin confirms telephone conference between Putin, Merkel, Hollande and Cameron - Vestnik Kavkaza». Arxivat de l'original el 2016-03-05. [Consulta: 24 setembre 2020].
* ↑ Gorchinskaya, Katya. «The Normandy Summit Ended With No Breakthroughs. What Has It Achieved?» (en anglès). Forbes, 10-12-2019. [Consulta: 24 setembre 2020].

## Vegeu també

* Protocol de Minsk
# Cascades Godchinamalaki

Les cascades Godachinmalki són unes cascades situades al riu Markandeya, al districte de Belgaum, Gokak Taluk, Karnataka, Índia. Es troben a 15 km de Gokak i a 40 km de Belgaum. Estan situades en una vall verda i profunda.
Les cascades de Godachinmalki, també conegudes com les cascades de Markandeya, es troben en una vall humida, que es pot accedir caminant des del poble de Godachinamalaki, o amb vehicle a través de dos camins forestals irregulars de 2 km (un és el camí de Malebail creuant el pont de Godachinamalki, i un altre és camí de Gurusiddeshwar Temple (Hatti Siddeshwar). També es pot accedir a peu des de Nirvaneshwara Matha, a prop de Yogikolla. Per arribar a les cascades de Godachinamalki des de Belgaum fins a Ankalagi, Pachhapur i Mavanur, hi ha un servei freqüent d'autobusos cap a Belgaum i Gokak, i l'estació de tren més propera és la de Pachhapur, que es troba a uns 8 km i hi ha un tren de Belgaum a Miraj, la majoria de tots els trens s'aturen a l'estació de Pachhapur.
En realitat, hi ha dues caigudes d'aigua. La primera caiguda del riu Markandeya és d'uns 25 metres d'alçada i l'aigua cau a una vall rocosa. Després d'un curt recorregut per la vall rocosa, hi ha una caiguda des d'una alçada d'uns 20 metres.
A 10 km de distància, les carenes de Gokak estan situades des de Godachinamalki fins a Melmanahatti i Maradimath.
Més endavant, el riu Markandeya s'uneix al riu Ghataprabha, prop de Gokak.
Dins d'un radi de 6 km hi ha dues preses; una construïda al riu Ghataprabha (presa de Hidkal) i una altra (presa de Shirur) a través del riu Markandeya. El millor moment per visitar aquests llocs és de juny a setembre.

## Vegeu també

* Llista de cascades
# Terry Hammond

Terry Hammond (Sydney, 26 de maig de 1957) va ser un ciclista australià que fou professional entre 1978 i 1990.
Del seu palmarès destaca el Campionat nacional en ruta i dues victòries finals al Herald Sun Tour.

## Palmarès en ruta

* 1978
** 1r al Herald Sun Tour i vencedor de 2 etapes
* 1982
** 1r al Herald Sun Tour i vencedor d'una etapa
* 1983
** Campió d'Austràlia en ruta
** Vencedor de 3 etapes del Herald Sun Tour
* 1984
** Vencedor de 2 etapes del Herald Sun Tour
** Vencedor d'una etapa del Griffin 1000
* 1985
** Vencedor d'una etapa del Herald Sun Tour

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Hugo Villanueva

Hugo Villanueva (Santiago de Xile, 9 d'abril de 1939 - 23 de juny de 2024) va ser un futbolista xilè. Va formar part de l'equip xilè a la Copa del Món de 1966.

## Referències

* ↑ V, Pablo Retamal. «Muere Hugo Villanueva, mundialista con la Roja y parte del Ballet Azul», 24-06-2024. [Consulta: 17 juliol 2024].
* ↑ 1966 FIFA World Cup England Arxivat 2011-10-22 a Wayback Machine.
* ↑ Hugo Villanueva Fitxa i estadístiques a la FIFA
# Rychwał

Rychwał és una ciutat de Polònia, pertany al voivodat de Gran Polònia. Es troba a 18 km al sud de Konin i a 94 km al sud-est de Poznań, la capital de la regió. El 2016 tenia 2.357 habitants.

## Galeria d'imatges

* Façana de l'església parroquial
* L'església
* L'ajuntament
* La plaça del mercat
# Andana (grup musical)

Andana és un grup de roots reggae en català creat el 2016 i integrat per nou músics mataronins. Durant la seva carrera ha tret al mercat els EP Rise again i Easy Go, a més de participar en l'àlbum col·lectiu Animalari urbà. Ha col·laborat amb Doble i Hug Sound.

## Discografia
### EP

* Rise again (2019)
* Easy Go (2020)

### Àlbums

* Animalari urbà (Luup Records, 2021)

## Referències

* 1 2 Castillón, Xavier. «Sogood: 360 graus de música». El Punt Avui, 20-01-2020. [Consulta: 18 març 2023].
* ↑ «El grup mataroní Andana presenta nou single, a "Tot Mataró".». Tot Mataró i Maresme, 17-01-2020. [Consulta: 18 març 2023].
* ↑ «Animalari Urbà». La Bressola. [Consulta: 16 octubre 2022].
# Xer Ali Khan

Xer Ali Khan o Xir Ali Khan és el nom dels següents personatges:
* Xir Ali de l'Afganistan
* Xir Ali Khan, kan de Kokand
# Província de Sabana Occident

Sabana Occident és una de les 15 províncies del departament de Cundinamarca a Colòmbia. La seva capital és el municipi de Facatativá.
La província està formada per vuit municipis: Bojacá, El Rosal, Facatativá, Funza, Madrid, Mosquera, Subachoque i Zipacón.

## Referències

* ↑ «División provincial de Cundinamarca», 2006. [Consulta: 11 febrer 2015].
* ↑ «Provincias de Cundinamarca». [Consulta: 15 març 2012].
# Carpobrotus chilensis

Carpobrotus chilensis és una espècie de la família de les Aizoàcies que es distribueix per la costa pacífica de Nord i Sud-amèrica. És una planta crassa que es troba a llocs costaners, a ple Sol. És una espècie que s'usa com a planta ornamental, i també és comestible.

## Referències

* ↑ «Carpobrotus chilensis» a EOL. Data consulta: 08 d'abril de 2014.

## Enllaços externs

* Jepson Manual Treatment
* Photo gallery
# Tommaso Minardi

Tommaso Minardi (Faenza, 4 de desembre de 1787- 12 de gener de 1871) va ser un pintor italià.

## Biografia

El 1800 va començar a estudiar art i disseny, en particular, a l'escola privada de Giuseppe Zauli. El 1803 es va traslladar a Roma per continuar els seus estudis d'art, gràcies a una beca de cinc anys atorgada per la Compagnia di San Gregorio. Una de les obligacions contractuals de la beca era enviar una de les seves obres a Faenza cada any. El 1808 és a Bolonya, on el 1810 va guanyar un concurs creat per l'Accademia de Belles Arts de la ciutat, aconseguint estar pensionat durant tres anys a Roma, on va entrar en contacte amb les personalitats més destacades de la vida artística i política de la ciutat, estudiant a l'Accademia di San Luca.
Es va formar dins l'entorn del neoclassicisme romà, coneixent Felice Giani i Vincenzo Camuccini, però sense comprometre del tot el seu formalisme en favor de la treatralitat llavors en voga. No fou un pintor molt productiu, però si de molta destresa. Va preferir temes literaris i històrics.
Va dedicar part del seu temps a la docència. Entre 1819 i 1822 fou director de l'Acadèmia de Belles Arts de Perusa; entre 1821 i 1858 fou professor de dibuix a l'Acadèmia de Sant Lluc a Roma. El 18299 fou un dels fundadors de la società degli Amatori di Belle Arti. El 1837 fou elegit president de San Luca.
Es poden veure obres seves a diferents galeries de Faenza, Florència i Roma. També a la col·lecció d'art de Forli i a l'Accademia di San Luca de Roma. Al fons del Museu Nacional d'Art de Catalunya es conserven un dibuix seu provinent de la col·lecció de Raimon Casellas.

## Bibliografia

* DDAA. La col·lecció Raimon Casellas. Publicacions del Mnac/ Museo del Prado, 1992. ISBN 84-87317-21-9. «Catàleg de l'exposició del mateix títol que es va dur a terme al Palau Nacional de Montjuïc entre el 28 de juliol i el 20 de setembre de 1992»